Diari Oficial de la Generalitat Valenciana


Sumari del DOGV 3957, del 12-03-2001 (2001/2206)

ORDRE de 7 de març de 2001, de la Conselleria d'Agricultura, Pesca i Alimentació, per la qual es regulen ajudes per als productors que adopten tècniques agroambientals per mitjà d'agricultura ecològica i de ramaderia ecològica, en l'exercici 2001.
-------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3957

Data del DOGV
:   12-03-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/2206


Data del document
:   07-03-2001

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * FEOGA
    * agricultura biològica
    * suport econòmic
    * ajuda a l'agricultura

ORDRE de 7 de març de 2001, de la Conselleria d'Agricultura, Pesca i Alimentació, per la qual es regulen ajudes per als productors que adopten tècniques agroambientals per mitjà d'agricultura ecològica i de ramaderia ecològica, en l'exercici 2001. [2001/2206]
  
En el capítol VI i en els articles 22 a 24 del Reglament (CE) 1257/1999, del Consell, de 17 de maig, sobre ajudes al desenvolupament rural a càrrec del Fons Europeu d'Orientació i Garantia Agrària (FEOGA), s'estableix un règim d'ajudes per a la utilització de mètodes de producció agropecuària compatibles amb el medi ambient.
  
En l'article 49 del Reglament (CE) 1750/1999, de la Comissió, de 23 de juliol, pel qual s'estableixen disposicions d'aplicació del Reglament (CE) 1257/1999, es deroga el Reglament (CEE) 746/1996, de la Comissió, i s'hi condiciona l'aplicació dels reials decrets 51/95, 632/95 i 928/95, en els quals se sustentava el desenvolupament del programa agroambiental espanyol anterior, tot i que s'hi especifica que continuaran aplicant-se les accions aprovades per la Comissió en el marc del Reglament 2078/92.
  
Amb el Reglament (CE) 1257/99, i per al conjunt d'ajudes comunitàries a favor d'un desenvolupament rural sostenible, es consolida el marc d'actuacions agroambientals anterior i es fixa un nou període de programació corresponent als anys 2000/2006.
  
Aquesta ordre es dicta a l'empara dels dits reglaments i del Reial Decret 4/2001, de 12 de gener, pel qual s'estableix un règim d'ajudes a la utilització de mètodes de producció agrària compatibles amb el medi ambient.
  
La finalitat d'aquesta norma és l'establiment, a la Comunitat Valenciana, d'un règim d'ajudes per fomentar la producció ecològica com a tècnica que implica un impacte positiu sobre el medi ambient, mitjançant l'ús d'alternatives als productes químics de síntesi.
  
En virtut de tot això,
  
ORDENE
  
Article 1. Objecte i àmbit d'aplicació
  
1. El règim d'ajudes a l'agricultura ecològica i a la ramaderia ecològica establit en el Reial Decret 4/2001, de 12 de gener, pel qual s'estableix un règim d'ajudes a la utilització de mètodes de producció agrària compatibles amb el medi ambient, serà d'aplicació a la Comunitat Valenciana en l'exercici 2001, d'acord amb allò que es regula en la dita disposició i en les altres de desenvolupament d'aquesta que puga dictar l'administració general de l'Estat, i amb la present ordre, la qual té per objecte la promoció i el desenvolupament de l'obtenció de productes ecològics o biològics reconeguts pel Comité d'Agricultura Ecològica de la Comunitat Valenciana, per mitjà de tècniques ambientals de racionalització de l'ús de productes químics.
  
2. A la Comunitat Valenciana, l'àmbit d'aplicació del règim serà tot el seu territori.
  
3. A l'efecte d'aquesta ordre, s'entendrà per titular de l'explotació, explotació agrària, parcel·la agrícola, activitat agrària i càrrega ramadera allò que s'estableix en l'article 3 del Reial Decret 4/2001. Així mateix, s'entendrà per bones pràctiques agràries les definides en l'annex I d'aquest.
  
Article 2. Beneficiaris
  
1. En podran ser beneficiaris els titulars d'explotacions agràries inscrits en el registre corresponent del Comité d'Agricultura Ecològica de la Comunitat Valenciana que es comprometen a realitzar, durant un període de 5 anys, en tota o en part de l'explotació, les actuacions incloses en l'annex II del Reial Decret 4/2001, i concretament les especificades en la mesura 3.4, agricultura ecològica, o en la mesura 9.3, ramaderia ecològica, com també els que afecten l'explotació dels que conté l'annex I de la disposició esmentada sobre bones pràctiques agràries.
  
2. Per poder sol·licitar les ajudes, s'estableix la superfície mínima de cadascun dels conreus o aprofitaments en:
  
a) Herbacis de secà: 2 hectàrees
  
b) Oliverar, vinya i fruits secs: 1 hectàrea
  
c) Herbacis de regadiu, cítrics, fruiters de pinyol i llavor: 0,5 hectàrees
  
d) Hortícoles (conreu a l'aire lliure i conreu sota plàstic): 0,3 hectàrees
  
Per a les explotacions amb una superfície igual o inferior a 5 hectàrees, o quan es practicarà l'agricultura ecològica a tota l'explotació, el beneficiari podrà percebre l'ajuda sempre que s'arribe el mínim de superfície exigit, almenys, en un dels grups de conreu.
  
e) Pastures i restollades: 15 hectàrees i càrrega mínima ramadera de 0,1 UBM/ha i màxima de 0,4 UBM/ha.
  
f) Sistemes de devesa: 20 hectàrees i càrrega mínima ramadera de 0,1 UBM/ha i màxima de 0,4 UBM/ha.
  
g) Apicultura ecològica: manteniment, almenys, de 50 ruscos a superfícies cultivades ecològicament o a pastius ecològics, sobre els quals pol·linitzaran les abelles.
  
3. En cas de conreus ecològics associats, només podrà sol·licitar les ajudes regulades en aquesta ordre un d'ells.
  
Article 3. Sol·licituds
  
1. Els interessats hauran de sol·licitar les ajudes que es regulen en aquesta ordre mitjançant els formularis habilitats per la Conselleria d'Agricultura, Pesca i Alimentació, en els quals figuraran:
  
- Les dades personals del titular de l'explotació.
  
- Una relació de totes les parcel·les agrícoles de l'explotació situades a la Comunitat Valenciana de les mateixes espècies o varietats per a les quals se sol·liciten les ajudes, amb la indicació per a cada una d'elles de les referències cadastrals alfanumèriques amb la superfície neta de conreu de la parcel·la en hectàrees amb dos decimals, el sistema d'explotació de secà o regadiu, l'espècie cultivada i, si escau, la varietat o l'aprofitament. Totes les parcel·les agrícoles declarades i identificades cadastralment es contrastaran amb la base de dades facilitada per les gerències de Cadastre de Rústica, i hauran de tenir la qualificació cadastral corresponent.
  
- Els titulars que sol·liciten ajuda a la ramaderia ecològica hauran de declarar el nombre de UBM associades a la superfície sol·licitada per a l'alimentació del bestiar.
  
- Declaració que totes les dades són certes, i que el titular coneix les condicions establides per la normativa per a la concessió de les ajudes.
  
- Declaració que el titular de l'explotació adquireix els compromisos que s'especifiquen en aquesta ordre.
  
- Declaració que prestarà col·laboració per facilitar els controls i l'assessorament tècnic corresponent, com també que reintegrarà les quantitats cobrades indegudament, augmentades si escau amb l'interés legal corresponent.
  
2. Caldrà emplenar tots els apartats de les sol·licituds, les quals signarà el titular de l'explotació o la persona degudament autoritzada per ell. En tot cas, quan el sol·licitant actuarà a través del representant, aquest acreditarà fefaentment tal condició, i també expressarà en la sol·licitud les seues dades personals.
  
3. Les sol·licituds es presentaran a les oficines de la Conselleria d'Agricultura, Pesca i Alimentació o en els altres llocs a què es fa referència en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Article 4. Documentació que es presentarà amb la sol·licitud de les ajudes
  
Amb la sol·licitud de les ajudes, el titular de l'explotació aportarà:
  
a) Acreditació de la identificació del sol·licitant: en cas de persones físiques, fotocòpia del DNI i NIF; en cas de persones jurídiques o agrupacions de persones físiques, fotocòpia del CIF o etiqueta d'identificació fiscal, còpia compulsada dels estatuts de l'entitat i/o escriptura de constitució i certificat de l'acta en què constarà l'acord de sol·licitar les ajudes i nomenament del representant de l'entitat per a efectuar la gestió. En el cas d'agrupacions, es presentarà a més un document per mitjà del qual tots els membres de l'agrupació accepten la responsabilitat solidària quant al compliment dels compromisos, com també la de reintegrar les quantitats percebudes indegudament, augmentades amb l'interés legal corresponent.
  
b) Certificat d'inscripció de les parcel·les sol·licitades en el registre del Comité d'Agricultura Ecològica de la Comunitat Valenciana corresponent.
  
c) Croquis acotats que permeten localitzar la parcel·la agrícola, en el cas que en alguna parcel·la la superfície de conreu no coincidisca amb la cadastral.
  
d) Acreditació de la titularitat, per part del beneficiari, de les dades bancàries per al pagament de l'ajuda, per mitjà de document normalitzat de la Conselleria d'Agricultura, Pesca i Alimentació de manteniment de tercers.
  
e) Per a les persones físiques o jurídiques no exonerades del compliment del que s'estableix en l'Ordre de 30 de maig de 1996, de la Conselleria d'Economia i Hisenda, autorització per sol·licitar la seua situació quant a les obligacions tributàries i davant la Seguretat Social o, si de cas hi manca, certificat de trobar-se al corrent de les obligacions tributàries i amb la Seguretat Social.
  
Article 5. Termini de les sol·licituds
  
1. El termini de presentació de les sol·licituds d'ajuda serà el comprés entre el dia de l'entrada en vigor d'aquesta ordre i el 31 de març de 2001.
  
2. El segon any i els successius de permanència en el règim, els titulars estan obligats a sol·licitar el pagament de l'anualitat corresponent, requisit imprescindible per al cobrament de les ajudes. El termini serà, per a cada any, el comprés entre el 15 de gener i l'1 de març. No obstant això, per a les sol·licituds de pagament anual s'hi admetran fins als 25 dies naturals següents a la finalització del termini establit, tot i que en aquest cas l'import de les ajudes es reduirà en un 1 per cent per cada dia hàbil d'endarreriment. Les sol·licituds presentades amb posterioritat es consideraran com a no presentades.
  
3. En cas de no presentar aquesta sol·licitud de pagament anual en alguna de les anualitats, i si durant aquest període es van continuar acomplint els compromisos, condicionat a la verificació, el titular continuarà en el programa i no percebrà les ajudes corresponents a aquell any. En cas de no presentar la sol·licitud de pagament anual durant dos anys consecutius, es considerarà reincidència i es procedirà a l'anul·lació de l'expedient, i se sol·licitarà al titular les quantitats percebudas fins a aquest moment si n'hi haguera, augmentades amb l'interés legal corresponent.
  
Article 6. Compromisos
  
Durant un període de cinc anys, els titulars d'explotacions que sol·liciten les ajudes regulades en aquesta ordre hauran d'acomplir els compromisos especificats en l'annex II del Reial Decret 4/2001, referents a la mesura 3.4 sobre agricultura ecològica, i/o a la mesura 9.3 sobre ramaderia ecològica, com també els que afecten l'explotació agrària dels que es contenen en l'annex I sobre bones pràctiques agràries.
  
Especialment, els titulars de les explotacions agràries es comprometran a:
  
a) Agricultura ecològica:
  
- Emplenar i mantenir actualitzat un quadern d'explotació en què es portarà una comptabilitat adequada i s'hi reflectiran totes les operacions que es realitzen en el cultiu en cadascuna de les parcel·les.
  
- Realitzar un pla de gestió d'adobament orgànic en el qual es considerarà adequada una aportació mínima de 5 tones/hectàrea i un màxim equivalent de 170 quilograms de nitrogen/hectàrea.
  
- Complir les normes de producció del Reglament (CEE) 2092/91, pel qual es regula la producció ecològica.
  
- Posseir un certificat expedit pel Comité d'Agricultura Ecològica, en el qual es farà constar que ha acomplit satisfactòriament, en el període anterior, els compromisos.
  
- Participar en activitats de formació.
  
- Comercialitzar la producció ecològica.
  
- Realitzar les anàlisis obligatòries establides.
  
- No utilitzar adobs de síntesi química.
  
- Cultivar amb mètodes d'agricultura ecològica a totes les parcel·les de la seua explotació que responen a la mateixa espècie i varietat per a la qual se sol·licita l'ajuda; no s'hi admetrà que mantinga dins d'una mateixa parcel·la varietats diferents si totes elles no entren en el compromís d'agricultura ecològica.
  
- No utilitzar productes químics per al control de plagues i malalties. En cas de necessitat, utilitzar únicament productes autoritzats en l'annex II del Reglament (CEE) 2092/1991.
  
b) Ramaderia ecològica:
  
- Emplenar i mantenir actualitzat un quadern d'explotació en què es portarà una comptabilitat adequada i s'hi reflectiran totes les operacions que es realitzen en el cultiu en cadascuna de les parcel·les.
  
- Complir les normes de producció que s'estableixen en el Reglament (CEE) 2092/1991 i en el Reglament 1804/1999, pel qual es regula la producció ramadera ecològica.
  
- Realitzar un pla agroambiental de l'explotació que haurà de ser aprovat per la Conselleria d'Agricultura, Pesca i Alimentació.
  
- Posseir un certificat expedit pel Comité d'Agricultura Ecològica, en el qual es farà constar que ha acomplit satisfactòriament, en el període anterior, els compromisos.
  
- Participar en activitats de formació.
  
- Comercialitzar la producció ecològica.
  
- Realitzar les anàlisis obligatòries establides.
  
- En el cas d'apicultura ecològica caldrà respectar, a més a més, els compromisos següents:
  
Presentació d'una memòria o pla d'explotació.
  
Complir les normes establides per a l'apicultura dins del Reglament (CEE) 1804/1999.
  
Utilitzar aliments compostos que continguen pol·len.
  
c) Durant el període d'execució dels compromisos adquirits no es podran substituir unes parcel·les per altres.
  
d) Comunicar a l'administració qualsevol canvi esdevingut a l'explotació que afecte els compromisos adquirits.
  
Article 7. Incompatibilitats
  
Serà d'aplicació el que s'estableix en l'article 8 i en l'annex III del Reial Decret 4/2001 pel que fa a la incompatibilitat de les ajudes regulades en aquesta ordre.
  
Les ajudes establides en aquesta ordre seran incompatibles amb les de producció integrada i amb les establides per a la protecció de flora i fauna a zones humides.
  
Article 8. Canvis de titularitat de l'expedient
  
1. Les sol·licituds de canvi de titularitat es podran presentar a les mateixes oficines esmentades en l'article 3 d'aquesta ordre.
  
2. El termini perquè el beneficiari comunique el canvi de titularitat, com també la sol·licitud del nou titular, serà el mateix que s'indica en l'article 5.2 per a les sol·licituds de pagament anual, excepte per als canvis produïts per causes de força major.
  
3. En la sol·licitud figuraran les dades del nou titular i els de l'anterior titular, juntament amb la conformitat que dóna traspàs al total o a part de l'explotació.
  
4. En el cas d'un nou titular sense compromís anterior, la sol·licitud anirà acompanyada de la documentació acreditativa de la seua identitat i la resta de documentació relacionada en l'article 4 d'aquesta ordre.
  
5. El nou titular se subrogarà en els compromisos adquirits pel temps restant contret per a l'explotació traspassada i haurà de complir les condicions necessàries per poder ser beneficiari de les ajudes.
  
Article 9. Ampliació de superfície
  
1. Cada titular d'explotació només podrà ser titular d'un únic expedient de sol·licitud d'ajudes regulades mitjançant aquesta ordre durant tot el període de compromisos.
  
2. Es permetrà ampliar la superfície inicial per incorporació de nova superfície o per incorporació de superfície per subrogació de compromisos adquirits per un altre titular, durant els tres anys següents al de la sol·licitud inicial. No s'aprovaran ampliacions de superfície l'últim any per al qual es van adquirir els compromisos.
  
3. Els compromisos adquirits s'ampliaran a la superfície addicional per la resta del període, sempre que la superfície d'aquesta ampliació siga igual o superior a 0,3 hectàrees i igual o inferior al 50 per cent de la superfície inicial, llevat que l'ampliació de superfície siga la que va estar acollida en l'última anualitat a les ajudes d'agricultura ecològica dins del programa agroambiental anterior.
  
4. La sol·licitud d'ampliació de superfície es realitzarà en el termini establit en l'article 5.2 per a les sol·licituds de pagament anual.
  
Article 10. Quantia de les ajudes
  
Els sol·licitants de les ajudes podran ser beneficiaris de les primes que es recullen en l'annex II del Reial Decret 4/2001, especificades per a la mesura 3.4 sobre agricultura ecològica i per a la mesura 9.3 sobre ramaderia ecològica. Les ajudes que es concediran per hectàrea i any són les següents:
  
Herbacis de secà: 15.360 pessetes/ha (92,32 euros/ha)
  
Herbacis de regadiu: 22.500 pessetes/ha (135,23 euros/ha)
  
Fruiters de secà: 19.800 pessetes/ha (119,00 euros/ha)
  
Fruiters de llavor (regadiu): 42.600 pessetes/ha (256,03 euros/ha)
  
Cítrics i fruiters de pinyol
  
(regadiu): 60.600 pessetes/ha (364,21 euros/ha)
  
Oliverar: 44.400 pessetes/ha (266,85 euros/ha)
  
Hortícoles a l'aire lliure: 43.000 pessetes/ha (258,44 euros/ha)
  
Hortícoles sota plàstic: 84.000 pessetes/ha (504,85 euros/ha)
  
Vinya de vinificació: 38.000 pessetes/ha (228,38 euros/ha)
  
Raïm de taula: 82.500 pessetes/ha (495,83 euros/ha)
  
Pastures i restolledes: 17.450 pessetes/ha (104,88 euros/ha)
  
Sistemes de devesa: 19.500 pessetes/ha (117,20 euros/ha)
  
Apicultura ecològica: 3.950 pessetes/ha (23,74 euros/ha)
  
Aquestes primes seran finançades en un 75 per cent pel Fons Europeu d'Orientació i Garantia Agrària (FEOGA). El Ministeri d'Agricultura, Pesca i Alimentació finançarà el 50 per cent de la part de l'ajuda no finançada a càrrec del FEOGA, i la resta la finançarà la Generalitat Valenciana.
  
Article 11. Règim de controls
  
La Conselleria d'Agricultura, Pesca i Alimentació realitzarà tant controls administratius sobre les sol·licituds d'ajuda com controls sobre el terreny d'una mostra, almenys, del 5 per cent de les sol·licituds rebudes i registrades en la campanya de referència, segons el Reglament (CE) 1750/1999, de la Comissió, de 23 de juliol de 1999, referent a les indicacions detallades dels articles 46 a 48.
  
Els controls administratius consistiran, d'una banda, en la comprovació de les dades consignades en la sol·licitud de l'ajuda, com també en l'adequació d'aquestes amb les que es troben en poder de l'administració pública, i d'altra banda, en el respecte a la normativa comunitària i estatal vigent, especialment a allò que s'estableix en el Reglament (CEE) 3508/92, del Consell, pel qual s'estableix un sistema integrat de gestió i control, i en el Reglament (CEE) 3887/92, de la Comissió, pel qual s'estableixen les seues normes d'aplicació.
  
La documentació referent a la titularitat de les parcel·les no s'aportarà amb la declaració, sinó que caldrà aportar-la posteriorment en cas de detectar-se duplicitats en els controls administratius, o si es considera necessària per a qualsevol fase de la tramitació.
  
Els controls sobre el terreny s'efectuaran seguint el pla de controls establit per la Conselleria d'Agricultura, Pesca i Alimentació, com també qualsevol altra actuació en aquest sentit que es considere oportuna.
  
El Comité d'Agricultura Ecològica proporcionarà a la Direcció General de Producció Agrària la relació de titulars d'explotacions inscrites en el registre corresponent als quals ha estat emesa la certificació final de la campanya, amb la identificació cadastral de les parcel·les, la superfície de conreu, la varietat certificada i la producció obtinguda. Aqiesta informació es contrastarà amb les ajudes concedides, prèviament al pagament d'aquestes.
  
En les visites de control sobre el terreny, es comprovarà el compliment dels compromisos en les parcel·les sol·licitades, com també la superfície d'aquestes parcel·les.
  
Els titulars facilitaran a l'administració el corresponent quadern d'explotació actualitzat, i s'exigirà l'últim certificat emés pel Comité d'Agricultura Ecològica referit a les parcel·les objecte del control.
  
Es comprovarà la subvencionalitat de les parcel·les agrícoles per qualsevol mitjà que siga adequat, i es podrà sol·licitar al titular documentació addicional en cas de ser necessari.
  
Quan es comprove que la superfície determinada després dels controls és superior a la declarada en una sol·licitud d'ajuda, serà la superfície declarada la que es tindrà en compte per al càlcul de l'import de l'ajuda.
  
Quan es comprove que la superfície declarada en una sol·licitud d'ajuda és superior a la superfície determinada, l'import de l'ajuda es calcularà a partir de la superfície efectivament determinada en el control. Això no obstant, tret dels casos de força major, la quantia de l'ajuda es reduirà el doble de la diferència comprovada si aquesta és superior al 3 per cent o a dues hectàrees i no supera el 20 per cent de la superfície determinada i, en cas que aquesta diferència supere el 20 per cent de la superfície determinada, no es concedirà cap ajuda.
  
Article 12. Reintegrament de les ajudes
  
El beneficiari de les ajudes estarà obligat al reintegrament d'aquestes augmentades amb l'interés legal corresponent, calculat d'acord amb el termini transcorregut entre el pagament i el reembossament pel beneficiari, en els casos següents:
  
1. Incompliment de compromisos, d'acord amb el Reial Decret 4/2001, tret de causes de força major degudament justificat; en aquest cas es comunicarà per escrit a l'administració.
  
2. Reducció de la superfície inicial per la qual es van adquirir els compromisos per cinc anys que no siga conseqüència d'un traspàs total o parcial de l'explotació a un altre titular, tret de causa de força major.
  
3. Si el nou titular, en el cas de traspàs total o parcial de l'explotació, no se subroga en els compromisos adquirits, l'anterior titular està obligat a tornar l'import de les ajudes percebudes.
  
En caso que el beneficiari cesse definitivament en l'activitat agrària, sempre que hagen transcorregut més de tres anys i no resulte possible l'assumpció dels compromisos pel successor, no procedirà el reembossament de les ajudes percebudes.
  
4. Si s'obstaculitzen els controls.
  
5. La renúncia a les ajudes únicament s'acceptarà el primer any de concessió, després de la comunicació escrita en el termini de 30 dies hàbils comptadors des de la comunicació de la resolució de concessió. En cas de no fer-ho, s'entendrà que accepta l'ajuda i les seues condicions, i quedarà sotmés al règim de control. La renúncia en anys posteriores obliga al reintegrament de les ajudes percebudes.
  
Articcle 13. Casos de força major
  
1. En els casos de força major que impedisquen al beneficiari continuar amb els compromisos subscrits, no s'exigirà cap reembossament de les ajudes percebudes durant el període de compromís efectiu.
  
2. Són causes de força major, d'acord amb les disposicions de l'article 30 del Reglament (CE) 1750/1999, de 23 de juliol, les següents:
  
a) Defunció de l'agricultor.
  
b) Incapacitat professional de llarga duració de l'agricultor.
  
c) Expropiació d'una part de l'explotació, si aquesta no era previsible el dia que es va subscriure el compromís.
  
d) Calamitats naturals greus que afecten seriosament la superfície agrícola de l'explotació.
  
e) Destrucció accidental dels edificis per al bestiar de l'explotació.
  
f) Epidèmia que afecte parcialment o totalment el bestiar del productor.
  
3. La notificació de les causes de força major i de les proves relatives a aquestes es comunicaran per escrit en el termini de deu dies hàbils a partir de la data en què es va produir l'esdeveniment.
  
Article 14. Tramitació i pagament
  
La proposta de resolució de l'expedient correspondrà al cap dels serveis territorials de la Conselleria d'Agricultura, Pesca i Alimentació, que elevarà la proposta al director general de Producció Agrària, el qual resoldrà per delegació segons la disposició final primera.
  
La sol·licitud es considerarà desestimada si la resolució no es notifica en el termini de sis mesos des de la finalització del termini de presentació de sol·licituds d'ajuda.
  
La tramitació del pagament s'ajustarà a allò que es determina en el Decret 178/1996, de 2 d'octubre, del Govern Valencià, pel qual es designa la Conselleria d'Agricultura, Pesca i Alimentació com a organisme pagador de les despeses corresponents a la política agrària comunitària.
  
La despesa que origine l'aplicació d'aquesta ordre es farà a càrrec de l'aplicació pressupostària 244115.090979191.4 (Programa d'ordenació i garantia agrària en el marc de la PAC), línia T4730000 dels pressupostos de la Generalitat Valenciana per a l'any 2001, amb un import global de 631.110.195 de pessetes (1.803.036,31 euros).
  
En cas de no haver-hi normes especials, nacionals o comunitàries d'aplicació per al desenvolupament i la gestió del programa de mesures d'acompanyament de la PAC, caldrà ajustar-se a allò que s'estableix en l'article 47 del Decret Legislatiu de 26 de juny de 1991, pel qual s'aprova el text refós de la Llei d'Hisenda Pública de la Generalitat Valenciana.
  
DISPOSICIÓ TRANSITÒRIA ÚNICA
  
D'acord amb la disposició transitòria única del Reial Decret 4/2001:
  
1. Els titulars d'explotacions agràries d'agricultura ecològica i beneficiaris de les ajudes atorgades d'acord amb l'Ordre de 7 de juny de 1996, de la Conselleria d'Agricultura i Medi Ambient, per la qual s'estableix un règim de mesures horitzontals per fomentar mètodes de producció agrària compatibles amb les exigències de la protecció i conservació de l'espai natural, i l'Ordre de 22 d'abril de 1998, de la Conselleria d'Agricultura, Pesca i Alimentació, per la qual s'actualitzen les normes d'aplicació del règim de mesures horitzontals per fomentar mètodes de producció agrària compatibles amb les exigències de la protecció del medi ambient i la conservació de l'espai natural, que van adquirir compromisos a l'empara del Reglament (CEE) 2078/92, continuaran amb aquests durant el període que els falte fins a completar els cinc anys.
  
2. Els beneficiaris estan obligats a presentar la sol·licitud de pagament anual en el termini comprés entre l'1 de gener i el 31 de març de cada any.
  
3. En els seus expedients, i durant el període restant fins a completar els cinc anys, no s'admetran ampliacions de superfície, ni superfície nova ni procedent de subrogacions. Caldrà sol·licitar la superfície addicional amb les condicions d'aquesta ordre. No s'aplicaran, a partir de l'anualitat 2001 inclosa, els articles 2, 3, 4 i 5 de l'Ordre de 30 d'abril de 1998, de la Conselleria d'Agricultura, Pesca i Alimentació, per la qual es dicten normes d'aplicació de les línies del programa agroambiental sobre els casos de traspàs d'explotacions i de modificacions en la superfície de l'explotació i en els compromisos adquirits.
  
DISPOSICIONS FINALS
  
Primera
  
Es faculta el director general de Producció Agrària per al desenvolupament i l'execució de les disposicions d'aquesta ordre i se'l delega la resolució de les sol·licituds.
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
València, 7 de març de 2001
  
La consellera d'Agricultura, Pesca i Alimentació